ประกาศธนาคารแห่งประเทศไทย
ที่ สนช. ๒/๒๕๖๑
เรื่อง
หลักเกณฑ์การกำกับดูแลสมาชิกของระบบการชำระเงินที่มีความสำคัญ[๑]
 

๑. เหตุผลในการออกประกาศ
ระบบการชำระเงินที่มีความสำคัญเป็นระบบโครงสร้างพื้นฐานหลักของประเทศ
โดยเป็นระบบการชำระเงินที่รองรับการโอนเงินมูลค่าสูง
หรือที่ใช้สำหรับการหักบัญชีหรือการชำระดุลที่เชื่อมโยงระหว่างธนาคารกลางกับผู้ประกอบธุรกิจระบบการชำระเงินต่าง
ๆ ซึ่งเป็นสมาชิกของระบบการชำระเงินที่มีความสำคัญรวมถึงมีความเชื่อมโยง (interdependencies) กับระบบการซื้อขายหลักทรัพย์ในตลาดหลักทรัพย์และระบบอื่น ๆ ที่เกี่ยวข้อง
เพื่อสนับสนุนการทำธุรกรรมทางการเงินให้สามารถดำเนินการได้อย่างสะดวก รวดเร็ว
และมีประสิทธิภาพ
ช่วยส่งเสริมการขับเคลื่อนกิจกรรมทางเศรษฐกิจและรักษาเสถียรภาพทางการเงินของประเทศ
(financial stability) ซึ่งหากระบบหยุดชะงักหรือสมาชิกในระบบเกิดปัญหาหรือข้อขัดข้องอาจส่งผลกระทบต่อประโยชน์สาธารณะ
ความเชื่อมั่นของสาธารณชน หรือเสถียรภาพและความมั่นคงของระบบการชำระเงิน
ธนาคารแห่งประเทศไทยจึงกำหนดหลักเกณฑ์การกำกับดูแลสมาชิกของระบบการชำระเงินที่มีความสำคัญ
ซึ่งมีการเชื่อมโยงเพื่อทำธุรกรรมและรับส่งข้อมูลในระบบ โดยนำหลักการตามมาตรฐานสากลมาใช้
มีการกำหนดหลักเกณฑ์ในด้านการบริหารความเสี่ยงและความปลอดภัยและการดำเนินการรองรับในกรณีที่สมาชิกของระบบขอฟื้นฟูกิจการหรือถูกศาลสั่งพิทักษ์ทรัพย์หรือล้มละลายเพื่อให้สมาชิกมีการบริหารความเสี่ยงและมีการรักษาความปลอดภัยที่เกี่ยวข้องกับการทำธุรกรรมและรับส่งข้อมูลในระบบอย่างเหมาะสม
รวมถึงมีการเตรียมการรองรับกรณีเกิดภาวะฉุกเฉิน
ซึ่งจะช่วยลดความเสี่ยงที่อาจก่อให้เกิดผลกระทบต่อเนื่องเป็นวงกว้าง (systemic risk) และนำไปสู่การมีเสถียรภาพของระบบชำระเงินและระบบการเงินโดยรวม

๒. อำนาจตามกฎหมาย
อาศัยอำนาจตามความในมาตรา ๗ และมาตรา ๘
แห่งพระราชบัญญัติระบบการชำระเงิน พ.ศ. ๒๕๖๐
ธนาคารแห่งประเทศไทยกำหนดหลักเกณฑ์การกำกับดูแลสมาชิกของระบบการชำระเงินที่มีความสำคัญ

๓. ขอบเขตการบังคับใช้
ประกาศฉบับนี้ให้ใช้บังคับกับสมาชิกของระบบการชำระเงินที่มีความสำคัญตามกฎหมายว่าด้วยระบบการชำระเงิน

๔. เนื้อหา
๔.๑ นิยาม
ในประกาศฉบับนี้
ระบบการชำระเงินที่มีความสำคัญ หมายความว่า ระบบการชำระเงินที่
ธปท. จัดตั้งและดำเนินการตามกฎหมายว่าด้วยธนาคารแห่งประเทศไทย
หรือระบบการชำระเงินอื่นใดที่รัฐมนตรีประกาศกำหนดโดยคำแนะนำของ ธปท.
ตามกฎหมายว่าด้วยระบบการชำระเงิน
ผู้ให้บริการ หมายความว่า
ผู้ให้บริการระบบการชำระเงินที่มีความสำคัญ
สมาชิก หมายความว่า
ผู้ใช้บริการที่ยินยอมผูกพันตามหลักเกณฑ์ในการใช้บริการระบบการชำระเงินที่มีความสำคัญ
ธปท. หมายความว่า ธนาคารแห่งประเทศไทยตามกฎหมายว่าด้วยธนาคารแห่งประเทศไทย
รัฐมนตรี หมายความว่า รัฐมนตรีว่าการกระทรวงการคลัง
๔.๒ หลักเกณฑ์การกำกับดูแล
สมาชิกต้องปฏิบัติตามหลักเกณฑ์ ดังต่อไปนี้
๔.๒.๑ การบริหารความเสี่ยงและความปลอดภัย
(๑)
จัดให้มีการรักษาความมั่นคงปลอดภัยของระบบสารสนเทศสำหรับเชื่อมโยงเพื่อทำธุรกรรมและรับส่งข้อมูลกับระบบของผู้ให้บริการ
รวมทั้งปฏิบัติตามมาตรการรักษาความมั่นคงปลอดภัยทางระบบสารสนเทศตามที่ผู้ให้บริการกำหนด
เพื่อป้องกันความเสียหายที่อาจเกิดขึ้นต่อระบบในวงกว้าง
(๒) จัดให้มีการรักษาความมั่นคงปลอดภัยของข้อมูลและรักษาความลับซึ่งกระบวนการและข้อมูลของระบบ
ให้สอดคล้องกับหลักเกณฑ์และการดำเนินการที่ผู้ให้บริการกำหนด
(๓) ปฏิบัติตามมาตรการบริหารความเสี่ยงในด้านต่าง ๆ ที่เกี่ยวข้องกับระบบตามที่ผู้ให้บริการกำหนด
เพื่อป้องกันการเกิดความเสี่ยงอย่างต่อเนื่องเป็นวงกว้าง (systemic risk) ซึ่งอาจส่งผลกระทบต่อระบบสถาบันการเงิน ตลอดจนภาคธุรกิจและประชาชน
(๔) จัดให้มีแผนรองรับกรณีการเกิดเหตุการณ์ผิดปกติต่าง ๆ
ที่อาจส่งผลให้เกิดการหยุดชะงักหรือเกิดความเสียหายต่อระบบ (แผนฉุกเฉิน)
และทดสอบการปฏิบัติตามแผนฉุกเฉินที่ผู้ให้บริการกำหนด
๔.๒.๒ การแจ้งผู้ให้บริการ และ ธปท. ทราบ
กรณีสมาชิกขอฟื้นฟูกิจการหรือถูกศาลสั่งพิทักษ์ทรัพย์หรือล้มละลาย
ในกรณีที่สมาชิกยื่นคำร้องหรือถูกร้องขอต่อศาลให้ฟื้นฟูกิจการและศาลมีคำสั่งรับคำร้องขอให้ฟื้นฟูกิจการ
หรือถูกฟ้องล้มละลาย หรือถูกศาลสั่งพิทักษ์ทรัพย์ ให้สมาชิกปฏิบัติ ดังต่อไปนี้
(๑) แจ้งผู้ให้บริการทราบโดยทันทีด้วยวาจาหรือวิธีอื่นใด
ตามหลักเกณฑ์และวิธีการที่ผู้ให้บริการกำหนด
(๒) แจ้ง ธปท. ทราบโดยทันทีด้วยวาจาหรือวิธีอื่นใด
และจัดส่งรายงานภายในวันทำการถัดจากวันที่เกิดกรณีดังกล่าว ทั้งนี้
ตามแบบและวิธีการที่กำหนดแนบท้ายประกาศนี้ อนึ่งในกรณีที่ ธปท.
เป็นผู้ให้บริการระบบ ให้สมาชิกดำเนินการเฉพาะตาม (๑)

๕. วันเริ่มต้นบังคับใช้
ประกาศนี้ให้ใช้บังคับนับแต่วันที่ ๑๖ เมษายน ๒๕๖๑ เป็นต้นไป


ประกาศ ณ วันที่ ๑๖ เมษายน พ.ศ. ๒๕๖๑
ฤชุกร สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย
[เอกสารแนบท้าย]

๑. แบบการแจ้ง ธปท. กรณีสมาชิกขอฟื้นฟูกิจการหรือถูกศาลสั่งพิทักษ์ทรัพย์หรือล้มละลาย

(ดูข้อมูลจากภาพกฎหมาย)






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๑๔/๑๗ เมษายน ๒๕๖๑